Ir-Regolament tal-Kunsill (KE) Nru 1972/2002
tal-5 ta' Novembru 2002
li jemenda r-Regolament (KE) Nru 384/96 dwar il-protezzjoni kontra l-importazzjoni li hi l-oġġett ta' dumping minn pajjiżi li ma humiex membri tal-Komunità Ewropea
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta tal-Kummissjoni,
Billi:
(1) Bir-Regolament (KE) Nru 384/96 [1], il-Kunsill adotta regoli ġenerali għall-protezzjoni kontra l-importazzjoni li hi l-oġġett ta' dumping minn pajjiżi li ma humiex membri tal-Komunità Ewropea.
(2) Hu spedjenti li tingħata gwida dwar meta partijiet jistgħu jitqiesu bħala relatati għall-għan li jiġi stabbilit d-dumping. L-Artikolu 143 tar-Regolament tal-Kummissjoni (KEE) 2454/93 tat-2 ta' Lulju 1993 li jippreskrivi d-disposizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità [2] fih tifsira bħal dik li tirrifletti t-tifsira stabbilita fl-Artikolu 15.4 tal-Ftehim dwar l-Implimentazzjoni ta' l-Artikolu VII tal-Ftehim Ġenerali dwar it-Tariffi u l-Kummerċ 1994 [3].
(3) L-Artikolu 2(3) tar-Regolament (KE) Nru 384/96 jistipula, inter alia, illi fejn minħabba f'sitwazzjoni tas-suq partikolari l-bejgħ ta' prodott simili ma jippermettix paragun tajjeb, il-valur normali għandu jiġi kalkolat fuq il-bażi tal-kost tal-produzzjoni fil-pajjiż ta' oriġini biż-żieda ta' ammont raġonevoli għall-bejgħ, l-ispejjeż ġenerali u amministrattivi u għall-profitt, jew fuq il-bażi ta' prezzijiet ta' esportazzjoni, fil-kors ordinarju tal-kummerċ, lil pajjiż terz xieraq sakemm dawk il-prezzijiet ikunu rappreżentattivi. Hu prudenti li jsir provvediment biex issir kjarifika dwar liema ċirkostanzi għandhom jitqiesu bħala li jikkostitwixxu sitwazzjoni tas-suq partikolari l-bejgħ ta' prodott simili ma jippermettix paragun tajjeb. Dawn is-sitwazzjonijiet jistgħu, per eżempju, jinħolqu minħabba fl-eżistenza ta' kummerċ ta' skambju u arranġamenti oħra ta' proċessar mhux kummerċjali jew impedimenti oħra fis-swieq. Bħala riżultat, is-sinjali mis-swieq jistgħu ma jirriflettux tajjeb l-fornitura u t-talba li imbagħad jista' jkollhom impatt fuq l-ispejjeż u l-prezzijiet rilevanti u jista' ukoll jirriżulta li l-prezzijiet domestiċi jkunu kompletament differenti mill-prezzijiet fis-swieq dinjin jew il-prezzijiet fi swieq oħra rappreżentattivi. Ovvjament, kull kjarifika mogħtija f'dan il-kuntest ma tistax tkun ta' natura eżawrjenti minħabba fil-varjetà wiesgħa ta' sitwazzjonijiet partikolari tas-swieq possibbli li ma jippermettux li jsir paragun tajjeb.
(4) Hu kkunsidrat xieraq li tingħata ċerta gwida dwar x'għandu jsir jekk, skond l-artikolu 2(5) tar-Regolament (KE) Nru 384/96, ir-reġistrazzjonijiet ma jirriflettux b'mod raġonevoli l-ispejjeż assoċjati mal-produzzjoni u l-bejgħ tal-prodott taħt konsiderazzjoni, b'mod partikolari f'sitwazzjonijiet fejn minħabba f'sitwazzjoni partikolari tas-swieq il-bejgħ ta' prodott simili ma jippermettix li jsir paragun tajjeb. F'sitwazzjonijiet bħal dawn id-data rilevanti għandha tinkiseb minn egħjun li ma humiex effettwati minn dan it-tgħawwiġ. Dawn l-egħjun jistgħu jkunu l-ispejjeż ta' produtturi jew esportaturi oħra fl-istess pajjiż jew, fejn din l-informazzjoni mhix disponibbli jew ma tistax tintuża, kull bażi oħra raġonevoli, inkluża informazzjoni minn swieq rappreżentattivi oħra. Id-data rilevanti tista' tintuża jew biex isir aġġustament ta' ċerti partiti tar-reġistrazzjonijiet tal-parti li tkun qed tiġi kkunsidrata jew, fejn dan ma jkunx possibbli, biex jiġu stabbiliti l-ispejjeż tal-parti li tkun qed tiġi kkunsidrata.
(5) L-Artikolu 2(7) tar-Regolament (KE) Nru 384/96, kif emendat partikolarment bir-Regolament (KE) Nru 905/98 [4] u r-Regolament (KE) Nru 2238/2000 [5] jippreskrivi, inter alia, li fil-każ ta' importazzjonijiet mill-Federazzjoni Russa, il-valur normali jiġi determinat skond ir-regoli applikabbli f'pajjiżi li għandhom ekonomija msejsa fuq is-swieq għal dawk il-produtturi li juru li jeżistu kondizzjonijiet tas-swieq rigward il-manifattura u l-bejgħ tal-prodott in kwistjoni. In vista tal-progress sinifikattiv ħafna li sar mill-Federazzjoni Russa lejn l-istabbiliment ta' kondizzjonijiet ta' ekonomija msejsa fuq is-swieq, kif rikonoxxut bil-konklużjonijiet tal-Laqgħa Għolja bejn ir-Russja u l-Unjoni Ewropea tad-29 ta' Mejju 2002, hu xieraq li jiġi permess li jiġi stabbilit il-valur normali għall-esportaturi u produtturi Russi skond id-disposizzjonijiet ta' l-Artikolu 2(1) sa (6) tar-Regolament (KE) Nru 384/96.
(6) Konformement ma' l-artikolu 2(10)(i) tar-Regolament (KE) Nru 384/96, l-aġġustamenti għall-valur normali u l-prezz ta' esportazzjoni għandhom isiru meta jitħallsu l-kummissjonijiet. Hu prudenti li jiġi kjarifikat, konformement mal-prattika konsistenti tal-Kummissjoni u tal-Kunsill, li dawn l-aġġustamenti għandhom isiru ukoll meta l-partijiet ma jaġixxux fuq il-bażi ta' relazzjoni bejn prinċipal u aġent, iżda jiksbu l-istess riżultat ekonomiku meta jaġixxu bħala xerrej u bejjiegħ.
(7) Ir-Regolament (KE) Nru 384/96 ma jindikax il-kriterji li fuqhom esportatur li għalih ikun ġie stabbilit valur normali konformement ma' l-Artikolu 2(7)(a) jista' jiġi assenjat rata ta' dazju individwali kkalkolata billi jsir paragun bejn dan il-valur normali u l-prezzijiet ta' l-esportazzjoni individwali ta' l-esportatur. Huwa xieraq fl-interessi tat-trasparenza u ċertezza legali li jiġu stabbiliti kriterji ċari għall-għoti ta' trattament individwali bħal dan. Il-prezzijiet ta' l-esportazzjoni ta' esportaturi li hemm referenza għalihom fl-Artikolu 2(7)(a) tar-Regolament (KE) Nru 384/96 jistgħu għalhekk jitqiesu fejn l-attivitajiet ta' esportazzjoni tal-kumpannija huma liberament determinati, fejn il-proprjetà u l-kontroll tal-kumpannija huma indipendenti biżżejjed u fejn l-indħil ta' l-Istat mhux tali li jippermetti ħelsien mir-restrizzjonijiet ta' miżuri individwali ta' antidumping. Dan it-trattament individwali jista' jingħata lil esportaturi li dwarhom jista' jintwera', fuq il-bażi ta' pretensjonijiet sostanzjati, li, fil-każ ta' ditti li huma kompletament jew parjalment ta' sidien barranin jew intrapriżi konġunti, huma liberi li jibgħatu lura lejn pajjiżhom il-kapital u l-profitti; li l-prezzijiet ta' l-esportazzjoni u l-kwantitajiet u l-kondizzjonijiert u t-termini tal-bejgħ huma determinati liberament, u li l-konverżjonijiet tal-kambju jitwettqu skond ir-rata fis-suq. Għandu jintwera ukoll li l-maġġoranza ta' l-ishma jappartjenu lil persuni privati u li uffiċjali ta' l-Istat li jidhru fuq il-Bord tad-Diretturi jew li għandhom karigi maniġerjali importanti jew huma fil-minoranza jew li l-kumpannija hi indipendenti biżżejjed mill-indħil ta' l-Istat.
(8) L-Artikolu 18(5) tar-Regolament (KE) Nru 384/96 jispeċifika li, fil-każ ta' l-użu ta' fatti disponibbli, l-informazzjoni użata għandha tiġi verifikata b'referenza għal informazzjoni minn għadd ta' egħjun. Hu kkunsidrat utli li jiġi speċifikat li dawn l-għejun jistgħu, meta ikun xieraq, ukoll jappartjenu għal data li għandha x'taqsam mas-suq dinji jew swieq rappreżentattivi oħra.
(9) Fl-interessi ta' ċertezza legali, hu neċessarju li jsir provvediment biex dawn l-emendi jgħoddu kemm jista' jkun malajr għall-investigazzjonijiet ġodda kollha,
ADOTTA DAN IR-REGOLAMENT:
Artikolu 1
Ir-Regolament (KE) Nru 384/96 huwa b'dan emendat kif ġej:
1. fl-Artikolu 2(1), għandha tiżdied is-sentenza li ġejja:
"Biex jiġi stabbilit jekk żewġ partijiet humiex assoċjati, tista' titqies it-tifsira ta' partijiet relatati li tinsab fl-Artikolu 143 tar-Regolament tal-Kummissjoni (KEE) 2454/93 tat-2 ta' Lulju 1993 li jistabbilixxi disposizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità [6].';"
2. fl-Artikolu 2(3), għandha tiżdied is-sentenza li ġejja:
"Jitqies li jkun hemm sitwazzjoni partikolari tas-suq għall-prodott ikkonċernat fit-tifsira tas-sentenza preċedenti meta, inter alia, il-prezzijiet ikunu baxxi artifiċjalment, meta jkun hemm kummerċ ta' skambju sinjifikattiv jew fejn ma jkunx hemm arranġamenti ta' proċessar mhux kummerċjali";
3. fl-Artikolu 2(5), għandha tiżdied is-sentenza li ġejja wara l-ewwel sentenza:
"Jekk l-ispejjeż assoċjati mal-produzzjoni u l-bejgħ tal-prodott taħt investigazzjoni ma humiex riflessi b'mod raġonevoli fir-reġistrazzjonijiet tal-parti interessata, dawn għandhom jiġu aġġustati jew stabbiliti fuq il-bażi ta' l-ispejjeż ta' produtturi jew esportaturi oħra fl-istess pajjiż jew, fejn din l-informazzjoni mhix disponibbli jew ma tistax tintuża, fuq kull bażi oħra raġonevoli, inkluża informazzjoni minn swieq oħra rappreżentattivi.";
4. fl-Artikolu 2(7)(b) l-ewwel sentenza, il-kliem "il-Federazzjoni Russa" għandhom jitħassru;
5. fl-Artikolu 2(10)(i), għandha tiżdied is-sentenza li ġejja:
"Il-kelma "kummissjonijiet" għandha tinftiehem li tinkludi ż-żieda fuq il-prezz li jirċievi negozjant tal-prodott jew prodott simili jekk il-funzjonijiet ta' dak in-negozjant huma simili għal dawk ta' aġent li jaġixxi fuq il-bażi ta' kummissjoni;"
6. l-Artikolu 9(5) għandu jiġi sostitwit b'dan li ġej:
"5. Dazju ta' antidumping jiġi impost f'ammonti xierqa f'kull każ, fuq bażi mhux diskriminatorja fuq importazzjonijiet ta' prodott mill-egħjun kollha li jinstab li kien l-oġġett ta' dumping u li kkawża l-ħsara, ħlief għall-importazzjonijiet minn dawk l-għejun li dwarhom ġew aċċettati garanziji skond it-termini ta' dan ir-Regolament. Ir-Regolament li jimponi d-dazju għandu jispeċifika d-dazju għal kull fornitur jew, jekk dan mhux prattikabbli, u b'mod ġenerali fejn jgħodd l-Artikolu 2(7)(a), għal kull pajjiż li jissupplixxi kkonċernat.
Madankollu, fejn japplika l-Artikolu 2(7)(a), għandu jiġi speċifikat dazju individwali għall-esportaturi li jistgħu juru, fuq bażi ta' pretensjonijiet sostanzjati li:
(a) fil-każ ta' ditti li huma kompletament jew parjalment ta' sidien barranin jew intrapriżi konġunti, huma liberi li jibgħatu lura lejn pajjiżhom il-kapital u l-profitti;
(b) il-prezzijiet ta' l-esportazzjoni u l-kwantitajiet u l-kondizzjonijiert u t-termini tal-bejgħ huma determinati liberament;
(ċ) il-maġġoranza ta' l-ishma jappartjenu lil persuni privati, L-uffiċjali ta' l-Istat li jidhru fuq il-Bord tad-Diretturi jew li għandhom karigi maniġerjali importanti jew huma fil-minoranza jew għandu jintwera' li l-kumpannija hi xorta waħda indipendenti biżżejjed mill-indħil ta' l-Istat;
(d) il-konverżjonijiet tal-kambju jitwettqu skond ir-rata fis-suq; u
(e) l-indħil ta' l-Istat mhux tali li jippermetti ħelsien mir-restrizzjonijiet ta' miżuri jekk l-esportaturi individwali jingħatawlhom rati differenti ta' dazju.;"
7. fl-Artikolu 18(5), għandha tiżdied is-sentenza li ġejja:
"Din l-informazzjoni tista' tinkludi data rilevanti li tappartjeni għas-suq dinji jew swieq oħra rappreżentattivi, fejn ikun xieraq."
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd għall-investigazzjonijiet kollha li jkunu nbdew skond ir-Regolament (KE) Nru 384/96 wara d-data tal-bidu fis-seħħ ta' dan ir-Regolament.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-5 Novembru 2002.